একই সঙ্গে আগুন লাগা ওই দোকান মালিকের উপরও ক্ষিপ্ত হন প্রতিবেশী ব্যবসায়ীরা। তাঁদের কথায়, পরামর্শ শুনলে এ ভাবে আগুন ধরত না। কাটোয়া নীচুবাজার এলাকায় 'ব্যানার্জি সাইকেল স্টোর্স' পুরোনো দোকান৷ তার বাতিল টায়ার, কাগজের পেটি-সহ বিভিন্ন বর্জ্য দোকানের পিছনে গুদামের টিনের চালে জমা করে রাখতেন দোকান মালিক অরুণ বন্দ্যোপাধ্যায়৷ এলাকাটি বেশ ঘিঞ্জি৷ গুদামঘর লাগোয়া একাধিক বাড়ি ও দোকান রয়েছে। স্থানীয়দের দাবী, একাধিকবার দোকান মালিককে বলা হয়েছে, ওই জায়গায় টায়ারের মতো দাহ্যবস্তু না রাখতে। কিন্তু সে পরামর্শ মালিক শোনেননি। সেই আশঙ্কা সত্যি করে এদিন দুপুরে ওই টায়ারের স্তূপে ধোঁয়া উড়তে দেখা যায়৷ কিছুক্ষণের মধ্যে দাউদাউ করে আগুন জ্বলতে থাকে৷ আগুন ছড়িয়ে পড়তে পারে ভাবে আতঙ্কিত হয়ে পড়েন অনেকেই। কোনও রকমে আগুন নিয়ন্ত্রণে এলে মালিকের উপর ক্ষোভে ফেটে পড়েন প্রতিবেশীরা। তাঁর দোকানে বিক্ষোভও চলে। কাটোয়া থানার পুলিশ আসে ঘটনাস্থলে৷ প্রীতি দাস নামে এক স্থানীয় বলেন, 'আমাদের বাড়ি একদম ওই গুদামঘর ঘেঁসে৷ অনেকবার বলেছি, ওই টায়ারগুলো ও ভাবে জমিয়ে না রাখার জন্য৷ কোনও কথাই শোনেননি দোকানের মালিক৷ যে জায়গায় আগুন জ্বলছিল, তার পাশেই আমার রান্নাঘরে গ্যাস সিলিন্ডার রাখা ছিল৷ যদি কোনও বড় দুর্ঘটনা ঘটে যেত?' সরিৎ ঘোষ নামে আর এক স্থানীয়ের কথায়, 'বারবার সতর্ক করার পরও ওগুলি সরানোর কোনও ব্যবস্থাই করা হয়নি৷ দিনের বেলা বলে আগুন সঙ্গে সঙ্গে চোখে পড়ে গিয়েছে। এট রাত হলে কী হত?'